辭觀文趙忠惠墳
作者：釋善珍
朝代：宋

paragraphs: 公歸兜率，局面屢變。
青雲交絕，珠履客散。
白傅草堂，裴公經院。
僧定未起，樵柯將爛。
老鶴倦飛，不慕霄漢。
駑馬戀主，非貪豆棧。
風雨憂愁，常占春半。
昔倚山岳，今悲露電。
語猶在耳，事不如願。
病憶故鄉，一筇易辦。
受恩莫報，遲回眷眷。
入西州門，淚流被面。
知音永已，絃斷琴爨。
袖香告辭，用寫繾綣。